Volvo S90

Αρχικό μοντέλο

Με το μοντέλο αυτό, η Volvo επανέφερε μια ονομασία που είχε χρησιμοποιήσει λίγο πριν την εισαγωγή του προκατόχου του S90, του Volvo S80. Η πρώτη γενιά του S80, όταν κυκλοφόρησε τον Ιούνιο του 1998, αντικατέστησε τα Volvo 940 και 960, πλην όμως τους τελευταίους 12 - 15 μήνες παραγωγής των 940 και 960, το 960 sedan διατέθηκε σε αρκετές αγορές ως Volvo S90 και το 960 station wagon ως Volvo V90. Η μετονομασία αυτή έλαβε χώρα τον Δεκέμβριο του 1996 σε πολλές χώρες της Ευρώπης, και επίσης στα τέλη του έτους (έναρξη της σεζόν του 1997) στη Βόρεια Αμερική, ενώ στην Αυστραλία από τον Μάρτιο του 1997.
Η παραγωγή όλης της σειράς αυτών των μοντέλων, δηλαδή των 940, 960, S90 και V90, έληξε ταυτόχρονα στις 5 Φεβρουαρίου 1998. Όλα ήταν πισωκίνητα και βασίζονταν στην πλατφόρμα P90 της Volvo. O διάδοχος, το αρχικό S80, παρουσιάστηκε την άνοιξη και υιοθέτησε τη διάταξη «κινητήρας μπροστά, εμπρόσθια κίνηση», σε αντίθεση με το «κινητήρας μπροστά, πίσω κίνηση» των παλαιότερων μοντέλων της Volvo στη μεσαία πολυτελή κατηγορία Ε. Η μεταφορά της μετάδοσης της κίνησης στους μπροστινούς τροχούς, αντί για τους πίσω, έλαβε χώρα με σκοπό το S80 να γίνει πιο ελκυστικό στο νεανικό κοινό. Συνολικά παρήχθησαν 26.269 αντίτυπα του S90 και 9.067 αντίτυπα του V90. 
Για την ιστορία, ακολούθησε και δεύτερη γενιά του S80 (παραγωγή: Μάρτιος 2006 - τέλη Μαρτίου 2016), που κυκλοφόρησε τον Ιούνιο του 2006 και αντικαταστάθηκε το 2016 από το σημερινό S90. Αντίθετα με τα περισσότερα μοντέλα της Volvo, οι δύο γενιές του S80 διατέθηκαν μόνο ως sedan και δεν προσφέρθηκαν σε έκδοση station wagon. Ωστόσο, η τρίτη γενιά του Volvo V70 (2007 - 2016) ήταν ουσιαστικά η station wagon εκδοχή του S80 δεύτερης γενιάς, καθώς βασιζόταν σε κοινή πλατφόρμα και είχε κοινό σαλόνι και εξωτερική αισθητική, εκτός φυσικά από το πίσω μέρος.

S90

Το σημερινό S90 εξελίχθηκε με βάση το SUV Volvo XC90 δεύτερης γενιάς και είναι το δεύτερο μοντέλο της Volvo, μετά το σημερινό XC90, που βασίστηκε στην εντελώς νέα πλατφόρμα SPA (Scalable Product Architecture / Μεταβλητή Αρχιτεκτονική Προϊόντος). Μάλιστα διατήρησε και την νέα σχεδιαστική ταυτότητα της εταιρείας, που εισήχθη με το σημερινό XC90. Ιδίως το ντιζάιν στα μπροστινά φώτα, που αναφέρεται από την Volvo ως «το σφυρί του Θωρ», διατηρήθηκε αυτούσιο.
Μια ακόμα συνέπεια της χρήσης κοινής πλατφόρμας με το σημερινό XC90, είναι ότι το S90 είναι λίγο μεγαλύτερων διαστάσεων από τις δύο γενιές του S80, και το μήκος του, όπως και στο XC90 δεύτερης γενιάς, πλησιάζει οριακά τα 5 μέτρα. Μάλιστα τόσο το συνολικό μήκος, όσο και το μεταξόνιο του S90, έχουν αυξηθεί κατά 11 εκατοστά από τον προκάτοχο, το S80 δεύτερης γενιάς. Αυτό είχε ως αποτέλεσμα και μια σημαντική αύξηση των εσωτερικών χώρων, επιτυγχάνοντας κορυφαία άνεση για τα δεδομένα της κατηγορίας Ε, ενώ συνολικά το σαλόνι, το ταμπλό, ο πίνακας οργάνων και η οθόνη στην κεντρική κονσόλα είναι κοινά με το XC90 δεύτερης γενιάς.
Το μοντέλο αποκαλύφθηκε για πρώτη φορά στον Τύπο στις 2 Δεκεμβρίου 2015, μαζί και με τις βασικές του παραμέτρους, και παρουσιάστηκε επίσημα στο Σαλόνι Αυτοκινήτου του Ντιτρόιτ στις 11 Ιανουαρίου 2016. Αν και τα πρώτα αντίτυπα είχαν κατασκευαστεί από τότε, η μαζική παραγωγή ξεκίνησε στις αρχές Ιουνίου 2016 και μέσα στον μήνα άρχισαν και οι πρώτες πωλήσεις διεθνώς, ενώ στην Ελλάδα λανσαρίστηκε στις 16 Ιουνίου 2016 και αποκλειστικά με το 8-τάχυτο αυτόματο κιβώτιο. Η αισθητική του S90 προκάλεσε τότε μεγάλη αίσθηση και μάλιστα τον Ιούλιο κέρδισε το βραβείο Production Car Design of the Year για το 2015.

V90

Η έκδοση στέισον βάγκον του S90, παρουσιάστηκε στις 1 Μαρτίου 2016, στο Σαλόνι Αυτοκινήτου της Γενεύης, ως Volvo V90 σύμφωνα με την ονοματολογία της εταιρείας.
Επίσημα κυκλοφόρησε για πρώτη φορά στις διεθνείς αγορές μέσα στον Ιούνιο, μαζί με την σεντάν εκδοχή, και μάλιστα απέσπασε ιδιαίτερα θετικά σχόλια και για τη σχεδίαση του πίσω μέρους, κάτι σπάνιο για αυτοκίνητο station wagon. Στις Ηνωμένες Πολιτείες το V90 διατίθεται μόνο με ειδική παραγγελία.

V90 Cross-Country

Τον Σεπτέμβριο του 2016, στο Σαλόνι Αυτοκινήτου του Παρισιού, αποκαλύφθηκε επίσημα και η έκδοση Volvo V90 Cross-Country. Το μοντέλο είναι μια εκδοχή του V90 με λίγο μεγαλύτερο ύψος αμαξώματος και αποκλειστικά 4-κίνητο, που σχεδιάστηκε για ελαφρά χρήση εκτός δρόμου, καθώς και για οδήγηση σε οδούς κακής βατότητας. Ειδικότερα στην Ελλάδα, η εισαγωγή αυτής της έκδοσης ξεκίνησε στις 20 Ιανουαρίου 2017. Στις Ηνωμένες Πολιτείες διατίθεται κανονικά, σε αντίθεση με την κοινή V90, που διατίθεται μόνο με ειδική παραγγελία.

S90L

Τον Ιανουάριο του 2017 παρουσιάστηκε στην Κίνα και μια εκδοχή με μακρύτερο κατά 12 εκατοστά μεταξόνιο, αποκλειστικά για τους πίσω επιβάτες, προσφέροντας έτσι ακόμα μεγαλύτερους χώρους πίσω, το Volvo S90 Excellence, αν και συχνά αναφέρεται και ως Volvo S90L (long / μακρύ). Το συνολικό του μήκος ξεπερνάει τα 5 μέτρα, φτάνοντας τα 5.083 χιλιοστά, και λόγω των μεγάλων διαστάσεών του, συχνά θεωρείται ότι ανήκει στη μεγάλη πολυτελή κατηγορία F, αντί στη μεσαία πολυτελή κατηγορία Ε.
Αντικατέστησε την εκδοχή Volvo S80L της δεύτερης γενιάς του S80 και παράγεται στο Ντακίνγκ της Κίνας από την κοινοπραξία Daqing Volvo Car Manufacturing Co. LTD. Εδώ να σημειωθεί ότι οι ξένες αυτοκινητοβιομηχανίες εξαναγκάζονται, λόγω της κινεζικής νομοθεσίας, να δημιουργήσουν μια κοινή επιχείρηση / κοινοπραξία με μια κινεζική εταιρεία προκειμένου να παράγουν αυτοκίνητα επί κινεζικού εδάφους. Αρχικά, το S90L κυκλοφόρησε μόνο στην Κίνα, αλλά από τη σεζόν του 2018 διατίθεται και στη Βόρεια Αμερική, ενώ μέσα στη έτος αυτό λανσαρίστηκε και στην Ευρώπη. Ενδεικτικώς, στη Γερμανία έγινε διαθέσιμο από τον Ιούνιο του 2018, αν και μόνο σε συνδυασμό με την κορυφαία έκδοση T8, που είναι μια plug-in υβριδική έκδοση.
Επιπρόσθετα, η Volvo σχεδιάζει και την προσθήκη μιας έκδοσης κουπέ, υπό την ονομασία Volvo C90, με την παρουσίασή της πιθανότατα το 2020.

Κινητήρες

Όπως και τα επίπεδα εξοπλισμού, κοινά με το SUV Volvo XC90 δεύτερης γενιάς είναι και τα μηχανικά σύνολα των S90 και V90. Κατά συνέπεια, το μοντέλο προσφέρει μια σειρά από 2-λιτρους, 4-κύλινδρους κινητήρες της οικογένειας VEA (DRIVe), βενζίνης και πετρελαίου, με σκοπό τον συνδυασμό επιδόσεων με οικονομία καυσίμου και μείωση των εκπομπών ρύπων. Όλοι πληρούν τις αυστηρές προδιαγραφές εκπομπών καυσαερίων Euro 6. Συνδυάζονται με το νέο 8-τάχυτο αυτόματο κιβώτιο Geartronic TG-81SC από την Aisin, το οποίο έκανε ντεμπούτο στα τέλη του 2014 με την εισαγωγή του XC90 δεύτερης γενιάς, αν και σε κάποια κράτη διατίθεται στις βασικές εκδόσεις και με το 6-τάχυτο μηχανικό κιβώτιο M66 της Volvo.
Παρομοίως, όπως και στο συγγενικό XC90, οι πετρελαιοκίνητες εκδόσεις ονομάζονται D4 και D5, οι βενζινοκίνητες εκδόσεις ονομάζονται T5 και Τ6, και η κορυφαία έκδοση είναι η T8 ή αλλιώς S90 Twin Engine (δίδυμος κινητήρας), μια plug-in υβριδική έκδοση. Παράλληλα, και οι αντίστοιχες ιπποδυνάμεις όλων των κινητήρων είναι ανάλογες με αυτές του XC90.